b'\n_START_ARTICLE_\n\xc4\x8cervinsko Vie\xc5\xa1paties Aprei\xc5\xa1kimo \xc5\xa0v\xc4\x8d. Mergelei Marijai bazilika\n_START_SECTION_\nIstorija\n_START_PARAGRAPH_\nBa\xc5\xbeny\xc4\x8dia, kartu su Laterano kanaunink\xc5\xb3 vienuolynu buvo \xc4\xafkurta XII a. antrajame ketvirtyje. Fundavo Plocko vyskupas Aleksandras i\xc5\xa1 Malon\xc4\x97s, taip pat kunigaik\xc5\xa1\xc4\x8diai: Mazovijos Boleslovas IV Garbanius ir Sandomiero Henrikas. Persik\xc4\x97l\xc4\x99s  tiltu per Vysl\xc4\x85 \xc4\xaf de\xc5\xa1in\xc4\xafj\xc4\xaf krant\xc4\x85, 1410 m. vasar\xc4\x85, \xc5\xbeygio \xc4\xaf \xc5\xbdalgirio m\xc5\xab\xc5\xa1\xc4\xaf metu joje meld\xc4\x97si Lenkijos karalius Jogaila, o gr\xc4\xaf\xc5\xbedamas su pergale jis vienuolynui padovanojo savo \xc5\xa1alm\xc4\x85, kur\xc4\xaf ne\xc5\xa1iojo kautyni\xc5\xb3 metu (apie tai primena pavekslas ant sienos). Kazimieras Jogailaitis lank\xc4\x97si \xc4\x8dia po Torun\xc4\x97s sutarties pasira\xc5\xa1ymo ir padovanojo i\xc5\xa1 kry\xc5\xbeiuo\xc4\x8di\xc5\xb3 atimt\xc4\x85 \xc5\xa0v. Barboros herm\xc4\x85 \xe2\x80\x93 biusto formos relikvijori\xc5\xb3 (dabar saugomas Plocko vyskupyst\xc4\x97s muziejuje)._NEWLINE_Nuo 1779 m. ba\xc5\xbeny\xc4\x8dioje muzikantu tarnavo Antanas Milvydas (apie 1755\xe2\x80\x931837) \xe2\x80\x93 lietuvi\xc5\xb3 kilm\xc4\x97s Lenkijos kompozitorius ir vargonininkas, po mirties palaidotas \xc4\x8cervinske. 1819 m. Laterano kanaunink\xc5\xb3 vienuolynas buvo u\xc5\xbedarytas, \xc4\xaf vienuoli\xc5\xb3 viet\xc4\x85 i\xc5\xa1 Plocko persik\xc4\x97l\xc4\x97 seserys norbertiet\xc4\x97s. 1902 m. jos i\xc5\xa1sikraust\xc4\x97, o nuo 1923 m. apleistuose pastatuose \xc4\xafsik\xc5\xabr\xc4\x97 broliai salezie\xc4\x8diai._NEWLINE_Popie\xc5\xbeius Paulius VI 1968 m. ba\xc5\xbeny\xc4\x8diai suteik\xc4\x97 ma\xc5\xbeosios bazilikos titul\xc4\x85.\n_START_SECTION_\nArchitekt\xc5\xabra\n_START_PARAGRAPH_\nXII a. statyta ba\xc5\xbeny\xc4\x8dia i\xc5\xa1laik\xc4\x97 romanikos charakter\xc4\xaf, bet po daugkartini\xc5\xb3 perstatym\xc5\xb3 joje atsirado ir gotikos, ir baroko epoch\xc5\xb3 element\xc5\xb3. Tai trij\xc5\xb3 nav\xc5\xb3 ta\xc5\xa1yt\xc5\xb3 granitini\xc5\xb3 akmen\xc5\xb3 pastatas su \xc5\xbeemu transeptu ir nedidele presbiterija. Rytin\xc4\x97je pus\xc4\x97je tiek \xc5\xa1onin\xc4\x97s navos, tiek ir presbiterija u\xc5\xbesibaigia apsid\xc4\x97mis. _NEWLINE_XIII a. viduryje petin\xc4\x97s apsid\xc4\x97s vietoje \xc4\xafrengta zakristija. Dvibok\xc5\xa1t\xc4\x97 ba\xc5\xbeny\xc4\x8dia pirm\xc4\x85kart buvo perstatyta po 1328 m. gaisro, po to, XV a. ir XV\xe2\x80\x93XVI am\xc5\xbei\xc5\xb3 sand\xc5\xabroje v\xc4\x97l pertvarkyta, suteikus jai gotikos bruo\xc5\xbe\xc5\xb3. _NEWLINE_XVII a. pirmojoje pus\xc4\x97je prasid\xc4\x97jo barokin\xc4\x97 rekonstrukcija: romani\xc5\xa1kos kolonos buvo apm\xc5\xabrytos plytomis ir nutinkuotos, be to padidintos lang\xc5\xb3 angos ir skliautais perdengtos navos. XIX a. pr. vienuolynas buvo u\xc5\xbedarytas ir ba\xc5\xbeny\xc4\x8dia tikintiesiems tarnavo kaip parapijin\xc4\x97; \xc5\xa1io am\xc5\xbeiaus antrojoje pus\xc4\x97je kapitali\xc5\xa1kai suremontuoti bok\xc5\xa1tai ir naujai perdengti stogai. _NEWLINE_XX a. pr., pardavus nugriautos vienuolyno dalies molio plytas, remontas buvo t\xc4\x99siamas. Tuo metu buvo aptikta polichromin\xc4\x97 romanin\xc4\x97 tapyba ir atidengtas t\xc5\xb3 laik\xc5\xb3 gausiai dekoruotas portalas \xe2\x80\x93 pagrindinis \xc4\xaf\xc4\x97jimas i\xc5\xa1 ba\xc5\xbeny\xc4\x8dios priangio \xc4\xaf centrin\xc4\x99 nav\xc4\x85. Portalo arka remiasi \xc4\xaf kolonas, kairiosios i\xc5\xa1 j\xc5\xb3 kapitelyje pavaizduotas antikinis didvyris, \xc4\xafveikantis slibinus, o de\xc5\xa1iniajame kapitelyje \xe2\x80\x93 lapais apgaubta kauk\xc4\x97. Dar vienas (ma\xc5\xbeesnis) romaninis portalas yra pietin\xc4\x97je navoje. Jos dur\xc5\xb3 apkaustuose buvo XII a. i\xc5\xa1lieta metalin\xc4\x97 figur\xc4\x97l\xc4\x97, vaizduojanti li\xc5\xabto snuk\xc4\xaf su nasruose \xc4\xafstrigusia \xc5\xbemogaus galva. \xc5\xa0\xc4\xaf nuodem\xc4\x97s simbol\xc4\xaf Antrojo pasaulinio karo metu pasisavino vokie\xc4\x8di\xc5\xb3 meno istorikas profesorius Dagobertas Frejus, o apkaust\xc5\xb3 liku\xc4\x8dius \xc5\xa1iandien\xc4\x85 galima pamatyti vietiniame muziejuje.  _NEWLINE_\xc5\xa0ventov\xc4\x97je i\xc5\xa1liko keliolika senovini\xc5\xb3 sienini\xc5\xb3 fresk\xc5\xb3. Itin vertingomis tyrin\xc4\x97tojai \xc4\xafvardija pietin\xc4\x97je koply\xc4\x8dioje XIII a. tapytus ir XX a. atidengtus paveikslus. Pietin\xc4\x97je koply\xc4\x8dios sienoje tai Paskutiniojo teismo fragmentas, o rytin\xc4\x97je \xe2\x80\x93 siu\xc5\xbeetai i\xc5\xa1 Prad\xc5\xbeios knygos. \xc5\xa0iaurin\xc4\x97s sienos tapyba datuojama XV am\xc5\xbeiumi.  _NEWLINE_Pagrindinis altorius pagamintas 1630 m. Krokuvoje, kurio centre \xe2\x80\x93 tikin\xc4\x8di\xc5\xb3j\xc5\xb3 garbinamas kaip stebuklingas \xc4\x8cervinsko Dievo Motinos atvaizdas. \xc5\xa0\xc4\xaf paveiksl\xc4\x85 1612 m. nutap\xc4\x97 meistras Luka\xc5\xa1as i\xc5\xa1 Lovi\xc4\x8diaus.'